**A büntetés-végrehajtás országos parancsnokának
35/2014. (X.13) OP**

***s z a k u t a s í t á s a***

***a szabadság megállapításáról és nyilvántartásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény 89-98. §-ára, a 305. §-ára, a közalkalmazottak jogállásáról szóló 1992. évi XXXIII. törvény 55-59. §-ára, a munka törvénykönyvéről szóló 2012. évi I. törvény 115. §-ára, 118. § -ára és a 122-123.§-ára, valamint a belügyminiszter felügyelete, irányítása alá tartozó egyes fegyveres szervekkel hivatásos szolgálati viszonyban állók szolgálati viszonyáról és a személyügyi igazgatás rendjéről szóló 64/2011. (XII.30.) BM rendelet 51. §-ára – a szabadság megállapításáról és nyilvántartásáról az alábbi szakutasítást adom ki.

**I.
A szakutasítás hatálya**

1.  A szakutasítás hatálya a Büntetés-végrehajtás Országos Parancsnoksága (továbbiakban: BvOP), a büntetés-végrehajtási intézetek és intézmények, a fogvatartottak kötelező foglalkoztatására létrehozott gazdálkodó szervezetek (a továbbiakban: bv. szervek) állományában szolgálatot teljesítő hivatásos szolgálati jogviszonyban és közalkalmazotti jogviszonyban álló állománytagokra (a továbbiakban: személyi állomány) terjed ki.

 **II.
A szabadság megállapítása és kiadása**

2.  A bv. szerveknél a vonatkozó jogszabályok alapján az állományilletékes vezető intézkedésben szabályozza a személyi állomány szabadságának megállapítását, közlését, nyilvántartását, valamint a vonatkozó jogszabályi rendelkezések érvényre jutásának ellenőrzését.

3.  A BvOP személyi állománya, valamint a parancsnokok, igazgatók, főigazgató-főorvosok, ügyvezető igazgatók (a továbbiakban: vezetői állomány), évi rendes (alap- és pót) szabadságát a Személyügyi és Szociális Főosztály állapítja meg tárgyév január 31-éig, amelyet a NEXON HR rendszerben rögzít. A bv. szervek személyi állományának évi rendes szabadságát a személyügyi és szociális szakterület állapítja meg tárgyév január 31-éig és gondoskodik a NEXON HR rendszerben történő rögzítésről. A megállapítás az 1. melléklet szerinti tájékoztatás az éves szabadság megállapításáról című nyomtatványon történik.

4.  A BvOP főosztályvezetői, önálló osztályvezetői, valamint a bv. szerveknél szabadság engedélyezésére jogosult vezetők a NEXON HR rendszerben rögzített adatokból tájékozódnak a vezetésük alá tartozó szervezeti egység tagjainak éves szabadságáról és gondoskodnak állományuk tájékoztatásáról és a szabadság kiadásának rendjéről. A főosztályok állományának szabadságát a főosztályvezető, a bv. szervek személyi állományának szabadságát pedig az adott szakterület hatáskörrel rendelkező vezetője engedélyezi és intézkedik a 2. melléklet szerinti szabadság nyilvántartó lapon történő vezetésről és a jóváhagyott szolgálati jeggyel együtt az elévülési szabályok figyelembe vételével történő megőrzéséről.

5.  A vezetői állományba tartozók a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény (a továbbiakban: Hszt.) 97. § (2) bekezdése alapján a saját rendelkezésük szerint kivehető szabadságok várható időpontjáról tárgyév február 15-éig jelentést tesznek a 3. melléklet szerinti szabadságolási terv az országos parancsnoknak, aki azt jóváhagyás után - nyilvántartás céljából - továbbítja a Személyügyi és Szociális Főosztály vezetőjének.

6.  Az országos parancsnok irányítása alá tartozó vezetők esetében az országos parancsnok, az országos parancsnok helyettesei közvetlen irányítása alá tartozó vezetők esetében az illetékes helyettes jogosult a vezetői szabadság engedélyezésére.

7.  A vonatkozó szabályok figyelembe vételével a szabadságok kiadásának folyamatosságát úgy kell biztosítani a bv. szerveknél és a BvOP valamennyi szakterületén, hogy a vezetéshez és a feladatok ellátásához szükséges létszám mindig rendelkezésre álljon.

8.  A BvOP és a bv. szervek személyi állományába, valamint a vezetői állományba tartozók a Hszt. 91. §-ában, valamint a munka törvénykönyvéről szóló 2012. évi I. törvény (a továbbiakban: Mt.) 118. §-ában meghatározott gyermek után járó pótszabadság igénybe vételéről tárgyév január 15-éig a 4. mellékletben meghatározottak szerint tesznek nyilatkozatott, melyet a személyügyi és szociális szakterület részére továbbítanak. Amennyiben az állománytag gyermeke után a Hszt. 91. § (2) bekezdése, valamint az Mt. 118. § (2) bekezdése alapján emelt szintű pótszabadság igénybe vételére jogosult, az erre vonatkozó, hatályos, Magyar Államkincstár által kiadott igazolást a nyilatkozattal együtt köteles a személyügyi és szociális szakterületnek leadni, valamint a tárgyév folyamán a nyilatkozatban szereplő adatokban történt változást haladéktalanul jelezni.

9.  A BvOP Személyügyi és Szociális Főosztálya, valamint a bv. szervek személyügyi és szociális szakterülete tárgyév február 15-éig a 5. melléklet szerinti adatszolgáltatást teljesít a személyi állomány éves szabadságáról a BvOP Közgazdasági Főosztály Illetmény és Létszámgazdálkodási Osztálya részére.

 **III.
A szabadság-felhasználás nyilvántartása**

10. A BvOP főosztályai, önálló osztályai, valamint a bv. szervek személyi állománya szabadság-felhasználását az illetékes szolgálati elöljáró rendelkezése alapján az érintett szakterület előadója/segédelőadója rögzíti a NEXON HR rendszerben.

11. A nyilvántartást vezető előadó/segédelőadó a vonatkozó adatvédelmi szabályok betartásával a NEXON HR rendszer szűkített adattartalmú, kizárólag az adott szakterület személyi állományára vonatkozó, a szabadság-felhasználás körére kiterjedő kezelésére jogosult.

12. A vezetői állományba tartozók szabadságra vonatkozó szolgálati jegye - az engedélyezést követően - a Személyügyi és Szociális Főosztály vezetőjének kerül megküldésre, aki az érintett vezetőt tájékoztatja a szabadság engedélyezéséről, továbbá intézkedik az engedélyezett szabadság nyilvántartó lapon és a NEXON HR rendszerben történő rögzítéséről.

13. Az áthelyezett, vezényelt, kirendelt állománytag szabadság-kimutatását a korábbi szolgálatteljesítési hely személyügyi és szociális szakterülete a személyi anyaggyűjtőben helyezi el. Az új szolgálatteljesítési hely személyügyi és szociális területe ez alapján tájékozódik az áthelyezett, vezényelt, illetve kirendelt állománytag éves szabadságának alakulásáról.

14. Átminősítés, beosztásváltozás esetén a szabadságjárandóságban bekövetkezett változásról a személyügyi és szociális szakterület részletes, írásbeli tájékoztatást ad a személyi állomány tagjának. Beosztásváltozás esetében az időarányosság megállapításánál a pótszabadság, átminősítés esetén pedig a teljes év időszaka kerül figyelembe vételre.

15. Illetménynélküli szabadság igénybe vétele előtt az érintett szakterület írásbeli tájékoztatást ad a személyügyi és szociális szakterület részére az állománytag éves szabadságának aktuális állapotáról.

16. Az illetménynélküli szabadság megszüntetésére irányuló kérelem személyügyi és szociális szakterülethez történő beérkezésétől számított 5 munkanapon belül a szakterület írásbeli tájékoztatást ad a személyi állomány tagjának az általa igénybe vehető szabadságnapok számáról. Az értesítés egy példánya a személyi anyaggyűjtőben is elhelyezésre kerül.

17. Ha a személyi állomány tagjának jogviszonya év közben kezdődik vagy szűnik meg, a szabadság arányos részére jogosult. A szabadság arányos részének megállapítása a naptári napok figyelembe vételével történik. A szabadság arányos részének megállapításakor (az alap- és pótszabadságon kívül) a gyermek után járó pótszabadság is figyelembe vételre kerül, vagyis a gyermek után járó pótszabadság kiadására is csupán az adott évben munkában töltött, illetőleg egyébként szabadságra jogosító idő arányában kerülhet sor. Nincs helye azonban a gyermek után járó pótszabadság arányosításának abban az évben, amikor a gyermek született vagy amikor a 16. életévét betöltötte.

18. A Hszt. 90-91.§-ában meghatározott szabadságok kiadásánál a hivatali és a hivatali munkarendtől eltérő szolgálati időrendszerben dolgozók esetében az ötnapos munkahét munkanapjait, folyamatos váltásos szolgálati időrendszerben dolgozók esetében a szolgálati napokat kell figyelembe venni.

19. A Hszt. alapján járó egyéb munkaidő-kedvezmény (tanulmányi munkaidő-kedvezmény, kegyeleti szabadság, egészségügyi szabadság) megállapítása valamennyi szolgálati időrendszerben – a hivatali munkarendnek megfelelően - munkanapokra történik.

20. A BvOP Közgazdasági Főosztály Illetmény és Létszámgazdálkodási Osztálya felé történő, a szabadság igénybe vételére vonatkozó adatszolgáltatás esetén – a KIR számfejtési rendszer sajátosságaira tekintettel – az adatokat valamennyi szolgálati időrendszerben szolgálatot teljesítő állománytag esetében egységesen a hivatali szolgálati időrendszernek megfelelő átszámítással szükséges megadni.

21. A BvOP főosztályvezetőinek, önálló osztályvezetőinek, valamint a vezetői állomány tagjainak egészségügyi szabadság igénybevételéről, illetve keresőképtelenségéről szóló orvosi igazolását a Személyügyi és Szociális Főosztály részére kell megküldeni a NEXON HR rendszerben történő nyilvántartás és további ügyintézés céljából. A BvOP személyi állománya vonatkozásában az egészségügyi szabadság NEXON HR rendszerben történő nyilvántartása és további ügyintézése az érintett főosztályon, osztályon történik. A bv. szervek vonatkozásában a nyilvántartás az egészségügyi, az egyéb ügyintézés az érintett szakterület hatáskörébe tartozik.

22. A BvOP és a bv. szervek vonatkozásában az érintett szakterület a tartós (30 napon túli), egészségügyi okból történő távollétről a személyügyi és szociális szakterületet írásban tájékoztatja.

 **IV.
Tanulmányi munkaidő-kedvezmény**

23. Amennyiben a személyi állomány tagja tanulmányi szerződéssel rendelkezik a tanulmányi félév megkezdését követő 15 napon belül, az oktatási intézmény által kiadott tájékoztató átadásával írásban értesíti a szolgálati elöljáróját és a személyügyi és szociális szakterületet a konzultáció és a felkészülés napjáról, a vizsgák időpontjáról pedig az oktatási intézmény által biztosított igazolás kézhezvételét követően szintén haladéktalanul tájékoztatja szolgálati elöljáróját és a személyügyi és szociális szakterületet az igazolás egy példányának átadásával egyidejűleg. A vizsganapokra járó tanulmányi munkaidő-kedvezmény megállapítására és a NEXON HR rendszerben történő rögzítésére kizárólag a személyügyi és szociális szakterület jogosult. A tanulmányi munkaidő-kedvezmény felhasználását az illetékes szolgálati elöljáró rendelkezése alapján az érintett szakterület előadója/segédelőadója rögzíti a NEXON HR rendszerben.

24. A tanulmányi szerződéssel nem rendelkező, de iskolarendszerű oktatásban/képzésben részt vevő, illetmény nélküli tanulmányi munkaidő-kedvezményt igénybe venni kívánó személyek kötelesek a fentiekben foglaltak szerint eljárni.

25. A tanulmányi munkaidő-kedvezmény NEXON HR rendszerben történő nyilvántartására az évi rendes szabadságra vonatkozó szabályok, elszámolására a Hszt. 98. §-ában foglalt rendelkezések az irányadók.

 **V.
Záró rendelkezések**

26. Jelen szakutasítás a kihirdetést követő napon lép hatályba.

27. Hatályát veszti a szabadság megállapításáról és nyilvántartásáról szóló 1-1/16/2005. (IK Bv. Mell. 3.) OP intézkedés

**Csóti András bv.vezérőrnagy**országos parancsnok

Mellékletek:

1. számú melléklet:    [Éves szabadság megállapításáról című nyomtatvány](http://bv.gov.hu/download/c/6e/11000/2014_35szu-m01.docx)

2. számú melléklet: [Szabadság nyilvántartó lap](http://bv.gov.hu/download/d/6e/11000/2014_35szu-m02.docx)

3. számú melléklet: [Szabadságolási terv](http://bv.gov.hu/download/e/6e/11000/2014_35szu-m03.docx)

4. számú melléklet: [Nyilatkozat gyermek után járó pótszabadság igénybe vételéről](http://bv.gov.hu/download/f/6e/11000/2014_35szu-m04.docx)

5. számú melléklet: [Adatszolgáltatást a személyi állomány éves szabadságáról](http://bv.gov.hu/download/0/7e/11000/2014_35szu-m05.docx)